**LOODUSÕPETUS**

**1. KLASS Õppemaht: 1 õppetund nädalas, 35 õppetundi nädalas**

**Õppematerjal**

M. Hallik, A. Kriiska „Loodus- ja inimeseõpetuse õpik ja töövihik 2. klassile“ I, II osa.

M. Värva „Looduse leksikon“; „Eesti looduse pildimapp“ I-V osa.

**Õpetamise eesmärgid**

Suunata õpilasi märkama ja uurima ümbritsevat maailma, arendada õpilaste keskkonnatundlikkust, mis on keskkonnateadlikkuse oluliseks komponendiks. Kasutades erinevaid meeli õppida vaatlema, võrdlema ja rühmitama erinevaid elus- ja eluta looduse objekte, nende omadusi.

Pöörata tähelepanu tervislikele eluviisidele (toitumine, liikumine, puhkus ja puhtus).

Tutvuda aastaajaliste muutustega ja nende tekkepõhjustega, suunata õpilasi märkama ja uurima looduses toimuvaid protsesse, nende põhjusi ja tagajärgi ning mõju inimesele.

Selgitada liiklusreeglite täitmise vajalikkust, õppida tundma jalakäijale vajalikke liiklusmärke.

**1. INIMESE MEELED JA AVASTAMINE (15)**

**1.1 Õppesisu**

Inimese meeled ja avastamine. Elus ja eluta. Asjad ja materjalid. Liiklus. Tervis, liikumine, toitumine.

**1.2 Põhimõisted:** omadus, meeled, elus, eluta, elusolend, looduslik, tehislik, tahke, vedel, liiklusmärgid, keha puhtus, taimsed ja loomsed toiduained, kehaosad, ohtlikud olukorrad tänaval ja kodus.

**1.3 Praktilised tööd ja IKT rakendamine.**

1. Meelte kasutamine mängulises ja uurimuslikus tegevuses.

2. Elus- ja eluta looduse objektide rühmitamine.

3. Õppekäik kooliümbruse elus ja eluta loodusega tutvumiseks.

4. Tahkete ja vedelate ainete omaduste võrdlemine.

5. Looduslike ja tehismaterjalide/objektide rühmitamine.

6. [www.ohutusope.ee](http://www.ohutusope.ee) ja [www.liikluskasvatus.ee](http://www.liikluskasvatus.ee)

7. Õppekäik kooliümbruse liiklusmärkidega tutvumiseks.

**1.4 Õpitulemused:**

1. teab elusolendi /eseme kirjeldamiseks vajalikke omadusi;
2. oskab oma meelte abil omadusi määrata;
3. teab, et taimed, loomad ja seened on elusolendid;
4. teab nimetada elusa ja eluta looduse objekte ja nende omadusi;
5. viib läbi lihtsamaid loodusvaatlusi ning uurimuslikke tegevusi;
6. eristab elus- ja eluta looduse objekte ja nähtusi ning vaatleb, nimetab, kirjeldab ja rühmitab neid;
7. oskab käituda õppekäigul loodussõbralikult ja tunneb rõõmu looduses viibimisest;
8. teab, et on olemas looduslikud ja inimese tehtud asjad ning materjalid;
9. kirjeldab looduslikke ja tehislikke objekte erinevate meeltega saadud teabe alusel;
10. eristab tahkeid ja vedelaid aineid ning omab ohutunnet tundmatute ainete vastu;
11. eristab inimese valmistatut looduslikust;
12. tunneb huvi looduse ja selle uurimise vastu, kasutab julgelt loovust ja fantaasiat;
13. märkab looduse ilu ja erilisust, väärtustab oma kodukoha elurikkust ja maastikulist mitmekesisust;
14. väärtustab nii looduslikku kui inimese loodut ning suhtub neisse säästvalt;
15. oskab oma keha puhtuse eest hoolitseda;
16. teab kooliümbruse liiklusmärke.

**1.5 Õppetegevus**

Teemasid *Inimese meeled ja avastamine; Elus ja eluta* ning *Asjad ja materjalid* käsitletakse lõimituna st. elus ja eluta looduse objektide ning asjade ja materjalidega tutvutakse kasutades erinevaid meeli. Siin on abiks erinevad nn. keskkonnamängud, mis suunavad erinevate meelte kasutamisele.

Õpetuse eesmärkide saavutamiseks kasutatakse vaatlust, kirjeldamist, mõõtmist, võrdlemist, järjestamist, rühmitamist. Õpilaste tundeelu arendamisel on olulised kogemused looduse ilust, samuti looduses liikumise oskus ja positiivsed emotsioonid. Õpilastes arendatakse huvi ümbritseva keskkonna vastu, õppides tundma kooliümbruse loodust elamuslikel õppekäikudel ja ekskursioonidel. Õpikeskkonda laiendatakse klassiruumist kooliõue, muuseumisse ja loodusesse rakendades uurimuslike elementidega õuesõpet.

**2 AASTAAJAD (20 tundi)**

**2.1 Õppesisu**

Aastaaegade vaheldumine looduses seoses soojuse ja valguse muutustega. Taimed, loomad ja seened erinevatel aastaaegadel. Kodukoha elurikkus ja maastikuline mitmekesisus.

**2.2 Põhimõisted:** suvi, sügis, talv, kevad, soojus, valgus, taim, loom, seen, kodukoht, veekogu, maastik, loomastik, taimestik.

**2.3 Praktilised tööd ja IKT rakendamine.**

1.Õppekäigud aastaajaliste erinevuste vaatlemiseks.

2. Puu ja temaga seotud elustiku aastaringne jälgimine.

3. Tutvumine aastaajaliste muutustega veebipõhiselt.

4. Tutvumine kooli ümbrusega õppekäikudel.

**2.4 Õpitulemused.**

Taotletakse, et õpilane:

1. teab, et looduses aset leiduvad muutused sõltuvalt aastaaegadest ning valgusest ja soojusest;
2. märkab muutusi looduses ja seostab neid aastaaegade vaheldumisega, kirjeldab aastaajalisi muutusi (kõnes, kirjas, joonistades);
3. toob näiteid looduses toimuvate aastaajaliste muutuste tähtsusest inimese elus;
4. teeb lihtsamaid loodusvaatlusi - kannab vaatlusinfo tabelisse, jutustab vaatlusinfo/tabeli põhjal ilma muutumisest;
5. teeb soojuse ja valguse peegeldumise kohta katseid, sõnastab järeldused;
6. teab, et elusolendite mitmekesisus ja aktiivsus sõltub aastaaegadest ja toob selle kohta näiteid;
7. oskab vaadelda, nimetada, rühmitada ja kirjeldada kodukoha, kooliümbruse elusa ja eluta looduse objekte;
8. oskab käituda veekogudel;
9. teab tuntumaid kodukoha/kooliümbruse vaatamisväärsusi;
10. tunneb huvi looduse ja selle uurimise vastu;
11. oskab käituda õppekäigul loodussõbralikult, liigub looduses turvaliselt kahjustamata loodusväärtusi ja iseennast, järgib koostegutsemise reegleid;
12. tunneb huvi oma kodukoha, inimeste /ajaloo /looduse vastu;
13. hoiab oma kodukoha loodust ja ehitisi.

**2.5 Õppetegevus**

Aastaajaliste muutuste märkamiseks on väga olulised loodusvaatlused erinevatel aastaaegadel. Soovitav on lõimida teema *Aastaajad* teemaga *Meeled ja avastamine.* Samas paigas erinevatel aastaaegadel saadud meelelised kogemused aitavad tajuda toimuvaid muutusi. Ühe puu ja sellega seotud elustiku aastaringne vaatlus suunab märkama muutusi eluslooduses.

Erinevad vaatlusinfo tabelid võiksid olla klassis seinal ja neid võiks täita kogu klass koos õpetajaga. Vaatlusandmete põhjal toimuvad arutelud peaksid suunama põhjuste ning tagajärgede seoste mõistmisele. Olulisel kohal õpetuses on aastaajaliste muutuste mõju inimesele, ohutus ja tervishoid.

**3 Õppevahendid**: seinatabelid, mudelid, mulaažid, luubid, kollektsioonid (nt käbide, viljade ja seemnete kollektsioonid), binokulaarmikroskoop, auvised Eesti loodusest, toiduainete pakendite näidised, praktiliste tööde vahendid: mõõdulindid, erinevad kaalud, termomeetrid, vahendid ilmavaatluste läbiviimiseks, liiklusmärkide komplekt.

**4 Lõiming**

Antud õppeaines kujundatakse väärtus-, sotsiaalset, enesemääratlus-, õpi-, suhtlus-, matemaatika- ja ettevõtlikkuspädevust. Teemad on olulised läbivate teemade „Keskkond ja ühiskonna jätkusuutlik areng“ ning „Tervis ja ohutus“ käsitlemisel.

Lõiming

kunsti- ja tööõpetusega: elusolendite ja nende elukeskkonna joonistamine, voolimine või meisterdamine, looduslikest materjalidest piltide valmistamine; plaan.

matemaatikaga: mõõtmine ja võrdlemine, geomeetrilised kujundid

(nt liiklusmärgid); rühmitamine; ajaühikud, aastaajad, ööpäev; järgarvud; tabelite täitmine; vasak-parem;

eesti keelega: teabeteksti lugemine, jutustamine, kirja kirjutamine, kirjeldamisoskuse arendamine, nimi ja nimetus, viisakus telefoniga rääkimisel, omadussõnad kirjeldamisel

muusikaga: rahvamuusika, tähtpäevadega seotud muusika

kehalise kasvatusega: loomadega seotud liikumismängud, võrdlemine.

**5 Hindamine**

Hindamisel lähtutakse vastavatest põhikooli riikliku õppekava üldosa sätetest. Hindamine inimeseõpetuses tähendab konkreetsete õpitulemuste saavutatuse ja õppija arengu toetamist, kusjuures põhirõhk on õpilase arengu toetamisel. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilase teadmiste ja oskuste vastavust taotletavatele õpitulemustele. Kirjalikke ülesandeid hinnates arvestatakse eelkõige töö sisu, kuid parandatakse ka õigekirjavead, mida hindamisel ei arvestata. Õpitulemuste hindamisel kasutatakse sõnalisi hinnanguid. Õpilane peab teadma, mida ja millal hinnatakse ning milliseid hindamisvahendeid kasutatakse ja millised on hindamise kriteeriumid. Hindamise põhiülesanne on toetada õpilase arengut, et kujuneks positiivne minapilt ja adekvaatne enesehinnang, kusjuures oluline on õpilase enda roll hindamisel, pakkudes võimalusi enesehindamiseks. Inimeseõpetuses hinnatakse õpilaste teadmisi ja oskusi, kuid ei hinnata hoiakuid ega väärtusi. Hoiakute ja väärtuste kohta antakse õpilasele tagasisidet.